**ประกาศสมาคมบริษัทหลักทรัพย์ไทย**

**ที่ กส. 1/2567**

***เรื่อง มาตรการอันเกิดจากการเปิดเผยข้อมูลลูกค้าที่มีพฤติกรรมส่งคำสั่งไม่เหมาะสม***

**---------------------------------------------------------**

เพื่อเป็นการยกระดับการกำกับดูแลและเพิ่มความเชื่อมั่นให้กับผู้ลงทุน และเพื่อให้บริษัทหลักทรัพย์มีมาตรฐาน  
การปฏิบัติงานกรณีที่ตลาดหลักทรัพย์แห่งประเทศไทยเปิดเผยข้อมูลของลูกค้าที่มีพฤติกรรมส่งคำสั่งไม่เหมาะสม  
ให้เป็นไปในทิศทางเดียวกัน

โดยอาศัยอำนาจตามประกาศตลาดหลักทรัพย์แห่งประเทศไทย เรื่อง วิธีปฏิบัติที่เกี่ยวกับการซื้อขาย การชำระราคา   
และการส่งมอบหลักทรัพย์ในตลาดหลักทรัพย์ พ.ศ. 2560 ข้อ 44/2 โดยความเห็นชอบจากตลาดหลักทรัพย์แห่งประเทศไทยสมาคมบริษัทหลักทรัพย์ไทยจึงกำหนดมาตรการอันเกิดจากการเปิดเผยข้อมูลลูกค้าที่มีพฤติกรรมส่งคำสั่งไม่เหมาะสม  
เพื่อให้สมาชิกสมาคมถือปฏิบัติ ดังนี้

ข้อ 1 ให้ยกเลิก

1. หนังสือสมาคมบริษัทหลักทรัพย์ไทย ที่ บล. 320/2557 เรื่อง การพิจารณาทบทวนวงเงินและระงับการซื้อขายหลักทรัพย์ของลูกค้า ลงวันที่ 24 ตุลาคม 2557
2. หนังสือสมาคมบริษัทหลักทรัพย์ไทย ที่ บล. 046/2559 เรื่อง ซักซ้อมความเข้าใจ เรื่อง การพิจารณาทบทวนวงเงินและระงับการซื้อขายหลักทรัพย์ของลูกค้า ลงวันที่ 17 กุมภาพันธ์ 2559

ข้อ 2 ในประกาศนี้

“สำนักงาน ก.ล.ต.” หมายความว่า สำนักงานคณะกรรมการกำกับหลักทรัพย์และตลาดหลักทรัพย์

“ตลาดหลักทรัพย์” หมายความว่า ตลาดหลักทรัพย์แห่งประเทศไทย

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า บริษัทหลักทรัพย์ประเภทนายหน้าซื้อขายหลักทรัพย์ .

“ลูกค้า” หมายความว่า ลูกค้าที่ใช้บริการของสมาชิก

“หลักทรัพย์” หมายความว่า หลักทรัพย์จดทะเบียนในตลาดหลักทรัพย์

“วงเงินซื้อขายหลักทรัพย์เดิม” หมายความว่า วงเงินซื้อขายหลักทรัพย์ล่าสุดก่อนที่ลูกค้าจะถูกเปิดเผยรายชื่อ  
ให้ดำเนินการตามมาตรการปรับลดวงเงินครั้งแรก

“Algorithmic Trading” หมายความว่า การซื้อขายโดยใช้ชุดคำสั่งคอมพิวเตอร์สำหรับการซื้อขายโดยอัตโนมัติตามที่ตลาดหลักทรัพย์กำหนด

ข้อ 3 กรณีเป็นการซื้อขายทั่วไปที่ไม่ใช่เป็นการซื้อขายโดยใช้ชุดคำสั่งคอมพิวเตอร์สำหรับการซื้อขายโดยอัตโนมัติ (Algorithmic Trading) หากตลาดหลักทรัพย์เปิดเผยรายชื่อบุคคลที่มีพฤติกรรมการซื้อขายหลักทรัพย์ที่มีลักษณะไม่เหมาะสมผ่านช่องทางหรือระบบงานที่ตลาดหลักทรัพย์กำหนด ให้สมาชิกดำเนินการตรวจสอบรายชื่อดังกล่าวหากพบว่ามีการเปิดบัญชี  
ซื้อขายหลักทรัพย์กับสมาชิก ให้สมาชิกดำเนินการตามมาตรการที่กำหนดไว้ดังนี้

3.1 กรณีเป็นการเปิดเผยรายชื่อลูกค้าดังกล่าวเป็นครั้งแรกในรอบ 6 เดือนที่ผ่านมา ให้สมาชิกปรับลดวงเงิน  
ซื้อขายหลักทรัพย์ของลูกค้าในทุกประเภทบัญชีของลูกค้ารายนั้นอย่างน้อยร้อยละ 20 ของวงเงินซื้อขายหลักทรัพย์เดิม  
เป็นระยะเวลา 1 เดือน และให้สมาชิกมีการทำความเข้าใจกับลูกค้ารายนั้นเกี่ยวกับพฤติกรรมการซื้อขายที่เป็นคำสั่งที่ไม่เหมาะสมตามเกณฑ์ที่ตลาดหลักทรัพย์กำหนด เพื่อไม่ให้มีการส่งคำสั่งซื้อขายที่ไม่เหมาะสมอีก

3.2 กรณีการเปิดเผยชื่อลูกค้ารายดังกล่าวเป็นครั้งที่สองในรอบ 6 เดือนนับจากครั้งล่าสุด ให้สมาชิกปรับลดวงเงินซื้อขายหลักทรัพย์ของลูกค้าในทุกประเภทบัญชีของลูกค้ารายนั้นอย่างน้อยร้อยละ 60 ของวงเงินซื้อขายหลักทรัพย์เดิม  
และระงับการให้บริการส่งคำส่งซื้อขายผ่านระบบออนไลน์ของลูกค้ารายดังกล่าวในทุกประเภทบัญชีเป็นระยะเวลา 1 เดือน

3.3 กรณีการเปิดเผยชื่อลูกค้ารายดังกล่าวเป็นครั้งที่สามในรอบ 6 เดือนนับจากครั้งล่าสุด ให้สมาชิกปรับลดวงเงินซื้อขายหลักทรัพย์ของลูกค้าในทุกประเภทบัญชีของลูกค้ารายนั้นอย่างน้อยร้อยละ 80 ของวงเงินซื้อขายหลักทรัพย์เดิม  
และระงับการให้บริการส่งคำส่งซื้อขายผ่านระบบออนไลน์ของลูกค้ารายดังกล่าวในทุกประเภทบัญชีเป็นระยะเวลา 1 เดือน

3.4 กรณีการเปิดเผยชื่อลูกค้ารายดังกล่าวตั้งแต่ครั้งที่สี่เป็นต้นไปในรอบ 6 เดือนนับจากครั้งล่าสุด ห้ามมิให้สมาชิกเปิดสถานะเพิ่ม ได้แก่ ห้ามซื้อหลักทรัพย์เพิ่ม ห้ามขายชอร์ต ให้กับลูกค้าในทุกประเภทบัญชีของลูกค้ารายนั้น และระงับการให้บริการส่งคำส่งซื้อขายผ่านระบบออนไลน์ของลูกค้ารายดังกล่าวในทุกประเภทบัญชีเป็นระยะเวลา 1 เดือน

ข้อ 4 กรณีเป็นการซื้อขายโดยใช้ชุดคำสั่งคอมพิวเตอร์สำหรับการซื้อขายโดยอัตโนมัติ (Algorithmic Trading)   
ที่มีพฤติกรรมการซื้อขายหลักทรัพย์ที่มีลักษณะไม่เหมาะสมและตลาดหลักทรัพย์เปิดเผยรายชื่อผ่านช่องทางหรือระบบงานที่ตลาดหลักทรัพย์กำหนด ให้สมาชิกดำเนินการตรวจสอบรายชื่อลูกค้าดังกล่าว หากพบว่ามีการเปิดบัญชีซื้อขายหลักทรัพย์กับสมาชิก   
ให้สมาชิกดำเนินการตามมาตรการที่กำหนดไว้ดังนี้

4.1 กรณีเป็นการเปิดเผยรายชื่อลูกค้าดังกล่าวเป็นครั้งแรกในรอบ 6 เดือนที่ผ่านมา ให้สมาชิกปรับลดวงเงิน  
ซื้อขายหลักทรัพย์ของลูกค้าในทุกประเภทบัญชีของลูกค้ารายนั้นอย่างน้อยร้อยละ 20 ของวงเงินซื้อขายหลักทรัพย์เดิม  
เป็นระยะเวลา 1 เดือน และให้ลูกค้ารายดังกล่าวทบทวน Algorithmic Trading ดังกล่าว เพื่อไม่ให้มีการส่งคำสั่งซื้อขาย  
ที่ไม่เหมาะสม

4.2 กรณีการเปิดเผยชื่อลูกค้ารายดังกล่าวเป็นครั้งที่สองในรอบ 6 เดือนนับจากครั้งล่าสุด ให้สมาชิกปรับลดวงเงินซื้อขายหลักทรัพย์ของลูกค้าในทุกประเภทบัญชีของลูกค้ารายนั้นอย่างน้อยร้อยละ 60 ของวงเงินซื้อขายหลักทรัพย์เดิม  
เป็นระยะเวลา 1 เดือน และให้ลูกค้ารายดังกล่าวปรับปรุงแก้ไขชุดคำสั่งคอมพิวเตอร์ดังกล่าว เพื่อไม่ให้มีการส่งคำสั่งซื้อขาย  
ที่ไม่เหมาะสม รวมถึงแยกบัญชีซื้อขาย Algorithmic Trading ที่ส่งคำสั่งซื้อขายไม่เหมาะสมออกมาต่างหากเฉพาะในกรณีที่ Algorithmic Trading ดังกล่าวรวมอยู่กับ Algorithmic Trading อื่นในบัญชีเดียวกัน หากไม่สามารถแยกบัญชีได้ ห้ามมิให้สมาชิกเปิดสถานะเพิ่มเป็นระยะเวลา 1 เดือนด้วย ได้แก่ ห้ามซื้อหลักทรัพย์เพิ่ม และห้ามขายชอร์ต ให้กับลูกค้าในทุกประเภทบัญชีของลูกค้ารายนั้น

4.3 กรณีการเปิดเผยชื่อลูกค้ารายดังกล่าวเป็นครั้งที่สามในรอบ 6 เดือนนับจากครั้งล่าสุด ให้สมาชิกปรับลดวงเงินซื้อขายหลักทรัพย์ของลูกค้าในทุกประเภทบัญชีของลูกค้ารายนั้นอย่างน้อยร้อยละ 80 ของวงเงินซื้อขายหลักทรัพย์เดิม  
เป็นระยะเวลา 1 เดือน และห้ามมิให้สมาชิกเปิดสถานะเพิ่มเป็นระยะเวลา 1 เดือนด้วย ได้แก่ ห้ามซื้อหลักทรัพย์เพิ่ม   
และห้ามขายชอร์ต ให้กับลูกค้าในทุกประเภทบัญชีของลูกค้ารายนั้น

4.4 กรณีการเปิดเผยชื่อลูกค้ารายดังกล่าวตั้งแต่ครั้งที่สี่เป็นต้นไปในรอบ 6 เดือนนับจากครั้งล่าสุด ให้สมาชิกยกเลิกการใช้ Algorithmic Trading นั้นในทันที

ข้อ 5 การดำเนินการให้เป็นไปตามข้อ 3 และข้อ 4 ให้ดำเนินการและมีผลก่อนตลาดหลักทรัพย์เปิดทำการซื้อขาย  
ในวันทำการถัดจากวันที่ชื่อของลูกค้าถูกเปิดเผยในระบบหรือช่องทางที่ตลาดหลักทรัพย์กำหนดเป็นต้นไป

ข้อ 6 ห้ามมิให้สมาชิกเพิ่มวงเงินในทุกประเภทบัญชีให้กับลูกค้าของตนที่ถูกเปิดเผยรายชื่อภายในระยะเวลา 6 เดือนนับจากวันเริ่มต้นที่สมาชิกต้องดำเนินการตามมาตรการครั้งล่าสุด

ข้อ 7 ก่อนการอนุมัติให้มีการเปิดบัญชีซื้อขายหลักทรัพย์ของลูกค้า สมาชิกต้องดำเนินการตรวจสอบรายชื่อ  
ที่ถูกเปิดเผย หากพบว่าลูกค้ารายดังกล่าวถูกเปิดเผยชื่อและต้องดำเนินการตามมาตรการที่กำหนดตามประกาศนี้ ให้สมาชิกดำเนินการตามมาตรการตามข้อ 3 หรือข้อ 4 ตามระยะเวลาเท่าที่เหลือ

ข้อ 8 การนับจำนวนครั้งของการเปิดเผยรายชื่อลูกค้าในระยะเวลา 6 เดือน ตามข้อ 3 และข้อ 4 ไม่ว่าลูกค้าซื้อขายหลักทรัพย์โดยใช้หรือไม่ใช้ Algorithmic Trading ก็ตาม จะนับการเปิดเผยรายชื่อลูกค้าต่อเนื่องกัน

ข้อ 9 ให้บรรดาประกาศ แนวทางการการปฏิบัติงาน คำสั่ง และหนังสือเวียน ที่สมาคมออกหรือวางแนวปฏิบัติ  
ซึ่งใช้บังคับอยู่ก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกำหนดแห่งประกาศนี้

ประกาศนี้มีผลบังคับตั้งแต่วันที่ 1 มกราคม 2568 เป็นต้นไป

ประกาศ ณ วันที่ 20 พฤศจิกายน 2567

(นายพิเชษฐ สิทธิอำนวย)

นายกสมาคม